AUBERIVE  ( 9 )       An Trede Arc'h  ( 3 )     "  Kontet eo bet an amzer , hag en em brientin a zleomp ober ur veaj hir  ...  "  Laurence Freeman , " Jezuz , Mestr Hon Diabarzh " .       Da   Ray Bradbury        11 - " Hanter-kant vloaz ! , en em stagas en-dro da brederian enni , hep kompren o ster resis , war gerioù-se anat " dezho " , marteze , a gavas dezhi .  Disonj , e tresae 'nevez , war ar solier , sorc'hennoù ur plac'hig yaouank , warlerc'hiet he amzer 'n ur bed all , hini rouantelezh faltaziek an Achantouriezh .  Met e tenvalae ivez bed an hunvreoù-se , leun a hiraezh , ken kaer ha koant ha  pradennoù glas he pugaleaj , gant goanagoù dall ur vaouez deuet barr he oad , skuizh a-nebeudoù he c'halon , o livan gevier dezhi hec'h-unan .   Hag e leze-hi he spered emgar d'en em goll 'dreuz kammdroioù gwallc'hoantoù gadal , 'vit kas enkrez diwarni .  Ur seurt par blevennek ha gwallsiet a gemeras anezhi , e glopenn c'holoet gant ur pezh ler du evit ur c'hroc'henn .  Ha 'vel ul loen o rudan , e strive , amgredik , da lakaat birvilh ar blijadur enni .  " Neuze , strakell gozh ... Ober 'rez da vad ? Debrin 'rez diouzh an druilh ?  Sellit'ta ar gargerez-he-c'horf-man ! Gast  ! "  Seul vuioc'h ma veze mouezh an den hanval ouzh hini ur boud e reizh displann , e kavas mat klevout sonerezh droch gerioù evel re-man , ken displed ha lous ma veze , evelkent .  Hep gouzout dezhi , en em ziskouezhas trumm neuz Johann , o paouez he derc'hel end-eeun en noaz-bev en e zivrec'h .  Un dra bennak divourrus-tre ,  a sonjas goude , ur stultenn fall darempredoù rev gwadorged , hag en doa en em silet dre laer en he c'halon , ma vije bet ret d'en em zizober buan anezhi evit en em rein koustians vat ha mirout ouzh " flatrerien sonj " , " krugoù bihan " bet imbroudet e-doug o hun e-barzh pennoù an dud amjestr : ha ne vefe ket barnet ul lusk dibenn evel-se dizellezek eus he c'hendere ?  E gwir , ne c'hallfe ket bezan koazhet diwarni koun he c'hentan gwaz , pa wele bepred dirazi ur baotr a seblante e  zasorc'hin dizehan en he skoaz .  Rak nebeut a lorc'h a veze gant Laura e-kenver frouezh kentan he c'horf , bet ganet dezhi da vare un istor a garantez re yaouank-flamm ha diboell d'he meno .  Gouzanv a rae poan c'harv , pa wele e zremm o tamall dezhi , war a hanvale , evit un dorfed n'he doa ket kredet ober .  Ur maread ken dister hiziv , hervezi , ha ken digas a-raok ar wallamzer ...  Fazioù he doa graet , moarvat ... Splet ' oa bet tennet ivez diganti ...       12 - Penn pezhell a " wregig " , setu petra 'oa he mab eviti , seurt " pich melen " ha dramm-gaezhiad , a gare gwelloc'h ar baotred !  Met e oa dimezet .  Hag e wreg , a hirvoudas Laura gant doan , pebezh buoc'h ! Un drochenn na veze nemetken !  Pourvezer-bitailh , petra 'vije bet dienorusoc'h hiziv , 'skoaz micher ken hoalus an ober brezel ?  Pebezh dismegans !  " Pourvezans ar gozed ! " , a zic'hargadennas gant fae da c'houde , o veizan ne oa ket-hi kouezhet diwar lost ar c'harr .  Diskouezhan a reas he c'henc'hoarier , karedig an deiz , bezan souezhet un tamm gant he doare bomm-lavar .  Met e klaske houman sederaat he c'halon , netra ken .  " Evidomp-ni , n'eus kudenn ebet ! " , a c'harmas d'he den-gast gant ur mousc'hoarzh a genwall .  Sujet a-bezh dindan e zalc'h , he doa neuze en em roet dezhan , sioulaet he spered hag he c'horf gant sonj an ebat nevez-se , ken difennet ...    13 - " Mat e oa kement-se , a rouzmouzas ar serc'h 'barzh ar c'harr-bulzun . E doare ur gazhenn laosk , he zrolinenn zistumm , e oa .  " Neuze , Laura ? D'war-benn redek-war-lerc'h ? , en doa graet goap outi ar bleinier . Kavout 'rez mat ?  Pell 'oa ma veze bet graet anezhi gant an anv-se .  Ne oa ket he gwir hini , evelato . Unan hepken en doa roet dezhi gwechall tad he bugale . ( 4 )  Bez 'oa den an tavarn-noz , " he " oriad , a vleinie breman ar c'harrig , hini a zouge ur maskl nebeut kent ...   Ne glaske ket kompren perak en doa gouezet-en , koulskoude , he lakaat d'en em gavout ur vaouez atav plijus evit an holl wazhed .  Goude barradoù abafded , ne oa nemet morc'hedoù amsklaer , doanius , evit he spered da rein bod , hag o c'hloazan anezhan .  Seul vui ma veze drastet ivez he emskiant gant drammoù niverus he doa lonket dievezh en noz  diwezhan .  " Dav 'vo din gwelout ar Beleg ... Ya , hon Sturier ... " , a valbouzas .  A-boan ma klevas c'hoazh , hantervoredet ma veze , pozennoù all , bet drailhet disrann , hag ur c'hoarzhadenn vras en diwezh :  " Sellit'ta an drantell gozh-se ! Neuze , liboudenn ... Poent ' d' re all da floupan ! Pep hini d'e dro ! "  En em gavout a reas he-unanik , dizifenn-holl , e-touez kelanoù a-strew  war an douar .  " ... Kerzh gant an Diaoul , strinkenn lous ! "      ( da vezan kendalc'het )